P6_TA(2005)0233

Ülemäärase eelarvepuudujäägi menetlus *

Euroopa Parlamendi õigusloomega seotud resolutsioon ettepaneku kohta võtta vastu nõukogu määrus, millega muudetakse määrust (EÜ) nr 1467/97 ülemäärase eelarvepuudujäägi menetluse rakendamise kiirendamise ja selgitamise kohta (KOM(2005)0155 — C6-0120/2005 — 2005/0061(CNS))

(Nõuandemenetlus)

Euroopa Parlament,

- võttes arvesse komisjoni ettepanekut nõukogule (KOM(2005)0155) [1];

- võttes arvesse EÜ asutamislepingu artikli 104 lõike 14 teist lõiku, mille alusel nõukogu konsulteeris Euroopa Parlamendiga (C6-0120/2005);

- võttes arvesse kodukorra artiklit 51;

- võttes arvesse majandus- ja rahanduskomisjoni raportit (A6-0158/2005),

1. kiidab komisjoni ettepaneku muudetud kujul heaks;

2. palub komisjoni oma ettepanekut vastavalt muuta, järgides EÜ asutamislepingu artikli 250 lõiget 2;

3. palub nõukogul Euroopa Parlamenti informeerida, kui nõukogu kavatseb kõrvale kalduda Euroopa Parlamendi poolt heaks kiidetud tekstist;

4. palub nõukogul Euroopa Parlamendiga uuesti konsulteerida, kui nõukogu kavatseb komisjoni ettepanekut oluliselt muuta;

5. teeb presidendile ülesandeks edastada Euroopa Parlamendi seisukoht nõukogule ja komisjonile.

Muudatusettepanek 1

Põhjendus 5 a (uus)

5 a) Oluline on määratleda artikli 104 lõike 2 punktis a märgitud kontrollväärtust ületava erakorralise ja ajutise ülemäärase eelarvepuudujäägi mõiste.

Muudatusettepanek 2

Põhjendus 5 b (uus)

5 b) Nõukogu peaks selles olukorras kasutama muu hulgas mitmeaastaseid eelarveprognoose ja komisjoni antavaid ühtseid üldisi eeldusi.

Muudatusettepanek 4

Põhjendus 12

12) Praegune üldine kümnekuune maksimumperiood alates määruse (EÜ) nr 3605/93 artikli 4 lõigetes 2 ja 3 kehtestatud aruande esitamise kuupäevast kuni otsuseni kehtestada sanktsioonid peaks olema kooskõlas tähtaegade muutmisega menetluse igas etapis ning võimalusega anda välja muudetud soovitus artikli 104 lõike 7 alusel või muudetud teatis artikli 104 lõike 9 alusel. Seega tuleks üldist maksimumperioodi kohandada vastavalt nendele muudatustele.

12) Praegune üldine kümnekuune maksimumperiood alates määruse (EÜ) nr 3605/93 artikli 4 lõigetes 2 ja 3 kehtestatud aruande esitamise kuupäevast kuni otsuseni kehtestada sanktsioonid peaks olema kooskõlas tähtaegade muutmisega menetluse igas etapis ning võimalusega anda välja muudetud soovitus artikli 104 lõike 7 alusel või muudetud teatis artikli 104 lõike 9 alusel. Seega tuleks üldist maksimumperioodi kohandada vastavalt nendele muudatustele, aga see ei tohiks ületada kolme aastat alates ülemäärase eelarvepuudujäägi esinemisest.

Muudatusettepanek 5

Artikli 1 punkt 1

Artikli 2 lõige 2 (määrus (EÜ) nr 1467/97)

2. Kui komisjon ja nõukogu annavad hinnangu ülemäärasele eelarvepuudujäägile ja teevad otsuse selle olemasolu kohta asutamislepingu artikli 104 lõigete 3–6 alusel, võivad nad tõsisest majanduslikust surutisest tulenevat kontrollväärtuse ületamist pidada erandlikuks artikli 104 lõike 2 teise lõigu tähenduses, kui kontrollväärtuse ületamine tuleneb negatiivsest kasvumäärast või kogunenud toodangukaotusest pikema perioodi jooksul, mil kasvumäär oli potentsiaalse kasvu määra suhtes väga madal.

2. Kui komisjon ja nõukogu annavad hinnangu ülemäärasele eelarvepuudujäägile ja teevad otsuse selle olemasolu kohta asutamislepingu artikli 104 lõigete 3–6 alusel, võivad nad pärast liikmesriikide poolt komisjonile esitatud arvnäitajate võrdlemist riikide keskpankade poolt EKPle esitatud aruannetega tõsisest majanduslikust surutisest tulenevat kontrollväärtuse ületamist pidada erandlikuks artikli 104 lõike 2 punkti a teise lõigu tähenduses, kui kontrollväärtuse ületamine tuleneb negatiivsest kasvumäärast või kogunenud toodangukaotusest pikema perioodi jooksul, mil kasvumäär oli potentsiaalse kasvu määra suhtes väga madal.

Muudatusettepanek 6

Artikli 1 punkt 1

Artikli 2 lõige 3 (määrus (EÜ) nr 1467/97)

3. Kui komisjon koostab aruannet artikli 104 lõike 3 alusel, võtab ta arvesse kõiki muid asjassepuutuvaid tegureid. Eelkõige kajastatakse kohaselt aruandes majanduse ja eelarveseisundi arengut keskpikal perioodil. Komisjon võtab samuti asjakohaselt arvesse tegureid, mida liikmesriik on esitanud avalikult ja komisjonile ühe kuu jooksul pärast määruse (EÜ) nr 3605/93 artikli 4 lõigetes 2 ja 3 kehtestatud aruandlustähtaegu.

3. Kui komisjon koostab aruannet artikli 104 lõike 3 alusel, võtab ta arvesse kõiki muid asjassepuutuvaid tegureid, mis peavad olema selgelt loetletud kokkulepitud asjassepuutuvate tegurite nimekirjas, mida tuleb arvestada. Eelkõige kajastatakse kohaselt aruandes majanduse ja eelarveseisundi arengut keskpikal perioodil. Komisjon võtab samuti asjakohaselt arvesse tegureid, mida liikmesriik on esitanud avalikult ja komisjonile ühe kuu jooksul pärast määruse (EÜ) nr 3605/93 artikli 4 lõigetes 2 ja 3 kehtestatud aruandlustähtaegu. Euroopa Parlamenti tuleb ülemäärase eelarvepuudujäägi olemasolust ja järelevalveprotsessist korrapäraselt teavitada.

Muudatusettepanek 7

Artikli 1 lõike 2 punkt b

Artikli 3 lõige 4 (määrus (EÜ) nr 1467/97)

4. Kooskõlas artikli 104 lõikega 7 antud nõukogu soovituses kehtestatakse asjaomasele liikmesriigile tõhusate meetmete võtmiseks maksimaalselt kuuekuune tähtaeg. Samuti kehtestatakse nõukogu soovituses tähtaeg ülemäärase eelarvepuudujäägi korrigeerimiseks, mis peaks olema lõpule viidud puudujäägi kindlakstegemisele järgneval aastal, välja arvatud eriasjaolude korral. Nõukogu nõuab oma soovituses, et liikmesriik saavutaks tsükliliselt korrigeeritud eelarvetasakaalu minimaalse paranemise aastas, võtmata arvesse ühekordseid ja ajutisi meetmeid, et tagada ülemäärase eelarvepuudujäägi korrigeerimine soovituses kehtestatud tähtajaks.

4. Kooskõlas artikli 104 lõikega 7 antud nõukogu soovituses kehtestatakse asjaomasele liikmesriigile tõhusate meetmete võtmiseks maksimaalselt kuuekuune tähtaeg. Samuti kehtestatakse nõukogu soovituses tähtaeg ülemäärase eelarvepuudujäägi korrigeerimiseks, mis peaks olema lõpule viidud puudujäägi kindlakstegemisele järgneval aastal, välja arvatud eriasjaolude korral, sellisel juhul tuleb ülemäärane eelarvepuudujääk korrigeerida kolme aasta jooksul alates selle esinemisest. Nõukogu nõuab oma soovituses, et liikmesriik saavutaks tsükliliselt korrigeeritud eelarvetasakaalu minimaalse paranemise aastas, võtmata arvesse ühekordseid ja ajutisi meetmeid, et tagada ülemäärase eelarvepuudujäägi korrigeerimine soovituses kehtestatud tähtajaks.

[1] ELTs seni avaldamata.

--------------------------------------------------